b'\n_START_ARTICLE_\nVesa-Matti Saarakkala\n_START_SECTION_\nPoliittinen toiminta\n_START_PARAGRAPH_\nVuodesta 2000 vuoteen 2017 Saarakkala oli perussuomalaisten j\xc3\xa4sen. H\xc3\xa4net valittiin Kurikan kaupunginvaltuustoon vuoden 2004 kunnallisvaaleissa ja vuodesta 2005 h\xc3\xa4n oli kaupunginvaltuuston perussuomalaisten ryhm\xc3\xa4n puheenjohtaja. H\xc3\xa4n toimi Kurikan kaupunginhallituksen j\xc3\xa4senen\xc3\xa4 vuosina 2009\xe2\x80\x932010 ja uudelleen 2013\xe2\x80\x932015 sek\xc3\xa4 Etel\xc3\xa4-Pohjanmaan maakuntahallituksen j\xc3\xa4sen\xc3\xa4 vuosina 2013\xe2\x80\x932017. Lokakuussa 2016 Saarakkala ilmoitti, ettei aio asettua ehdolle vuoden 2017 kuntavaaleissa. Syyksi h\xc3\xa4n kertoi aikapulan. Syyskuussa 2018 Saarakkala ilmoitti, ettei h\xc3\xa4n pyri my\xc3\xb6sk\xc3\xa4\xc3\xa4n en\xc3\xa4\xc3\xa4 eduskuntaan kolmannelle kaudelle._NEWLINE_Vuosina 2003\xe2\x80\x932010 Saarakkala oli Perussuomalaisten Nuorten puheenjohtaja. H\xc3\xa4n toimi puolueensa ensimm\xc3\xa4isen\xc3\xa4 varapuheenjohtajana vuosina 2005\xe2\x80\x932007 ja kolmantena varapuheenjohtajana vuosina 2009\xe2\x80\x932011. Vuoden 2007 eduskuntavaaleissa Saarakkala j\xc3\xa4i varasijalle. H\xc3\xa4n oli ehdolla my\xc3\xb6s vuoden 2009 europarlamenttivaaleissa._NEWLINE_Saarakkala valittiin kansanedustajaksi ensimm\xc3\xa4isen kerran vuoden 2011 eduskuntavaaleissa. Eduskunnassa h\xc3\xa4n on toiminut suuren valiokunnan, perustuslakivaliokunnan, hallintovaliokunnan ja sosiaali- ja terveysvaliokunnan j\xc3\xa4senin\xc3\xa4. Saarakkala oli ehdolla my\xc3\xb6s vuoden 2015 eduskuntavaaleissa, joissa h\xc3\xa4net valittiin toiselle kaudelle. Saarakkala j\xc3\xa4tti eduskunnan vuoden 2019 eduskuntavaaleissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSaarakkala on naimisissa ja h\xc3\xa4nell\xc3\xa4 on kaksi lasta.'